Dunajov

Dunajov je obec na Slovensku v okrese Čadca.

Leží prevažne na pravom brehu rieky Kysuce a malá časť – Za vodou (často mylne prisudzovaná Krásnu nad Kysucou) na ľavom brehu . Obec je obklopená pohoriami Kysucká vrchovina a Javorníky.

Dejiny

1582 – 1905 
Obec Dunajov vznikla v druhej polovici 16. storočia (1582) na území budatínskeho panstva. Našli sa tu stredoveké hroby, ktoré sa pôvodne považovali za veľkomoravské, čo však už bolo vyvrátené.

Prvá písomná zmienka pochádza z roku 1598. Obyvatelia sa zaoberali chovom oviec a poľnohospodárstvom. V 17. storočí zasiahla Dunajov valašská kolonizácia. Sociálny útlak a nevoľníctvo spôsobilo, že na Slovensku vzniklo zbojníctvo. Z Dunajova pochádza Plavčík, člen Jánošíkovej družiny. Koncom 18. a začiatkom 19. storočia nedostatok úrodnej pôdy viedol k vzniku remesiel a to hlavne drotárstva a k vysťahovalectvu. 

Koncom 19. storočia bola v obci postavená kaplnka so zvonicou. V interiéri kaplnky sa nachádzala vzácna polychrómovaná, drevená plastika Madony asi z konca 19. storočia, ktorej zhotovovateľ je neznámy. Hospodárske oživenie nastalo, keď sa vybudovala Košicko-bohumínska železnica. Táto železnica umožnila rýchlo a lacnú dopravu. V roku 1905 sa vybudovala zo zbierok občanov škola (teraz predajňa potravín), ktorá pozostávala z jednej triedy a bytu pre učiteľa. Prvou učiteľkou bola Ilona Belicová.

Prvá svetová vojna (1914 – 1918) 
V týchto rokoch muselo veľa mužov narukovať do rakúsko-uhorskej armády. Mnohí sa už z vojny vracali ako invalidi. V prvej svetovej vojne padlo 15 Dunajovčanov.

Medzi vojnové obdobie (1918 – 1939) 
Keď skončila vojna a vznikla Československá republika patrila obec Dunajov do Trenčianskej župy, Budatínskemu panstvu, okresu Kysucké Nové Mesto.

Druhá svetová vojna (1939 – 1945) 
Počas druhej svetovej vojny v SNP v bojoch pri Strečne a pri Vrútkach bojovali viacerí obyvatelia Dunajova. Na počesť 9-tich zavraždených rukojemníkoch, ktorí boli zavraždení 8. septembra 1944 bol na Skačkove postavený pomník z prírodného kameňa. Partizáni sú pochovaní na Dunajovskom cintoríne.

Súčasnosť (od roku 1945) 
Dunajov patrí pod farnosť Ochodnica. V roku 1990 sa začala stavať prístavba kaplnky. 16. septembra 1995 bol vysvätený kostol Sedembolestnej Panny Márie. V roku 1996 sa začala rekonštrukcia kultúrneho domu. Kultúrny dom je aj sídlo miestnej ľudovej knižnice, ktorá obsahuje asi 5063 zväzkov kníh. V dnešnej dobe v Dunajove pokračuje bytová výstavba pri ceste smerom na Krásno nad Kysucou, kde sa vybudovalo 8 bytových domov, ďalej na návrší obce boli vybudované dve 5- podlažné bytové domy a posledné bytové jednotky boli vybudované na ceste smerom na Ochodnicu. Dunajov na konci roku 2009 vstúpil ako jedna zo zakládajúcich obcí do novozaloženého združenia mikroregiónu Bystrická dolina, kde patria okrem iného aj obce Oščadnica, Zborov nad Bystricou, Klubina, Stará Bystrica, Radôstka a Nová Bystrica. Stretnutia starostov a primátora sa konajú v Krásne nad Kysucou, ktoré sa stalo aj hlavným strediskom mikroregiónu. Ako členská obec dostal Dunajov nárok na výpomoc krasňanskej mestskej polície, ktorá hliadkuje od roku 2010 aj dunajovské ulice. Zástupcovia mesta a obcí diskutujú o aktuálnych problémoch mikroregiónu, ale organizujú taktiež mnohé kultúrne podujatia. V súčasnej dobe sa rieší problém odkanalizovania celého mikroregiónu, keďže žiadná obec, okrem Krásna nad Kysucou nemá vlastnú vybudovanú kanalizáciu. Ďalej sa rieši aj vybudovanie cyklotrasy z Krásna nad Kysucou až do Poľska a bude mať okolo 30 km.

Niektoré historické názvy Dunajova:
1773, 1808 – Dunajov
1786 – Dunajow
1863 – 1882 – Dunaj
1888 – 1913 – Dunajó
1920 – Dunajov

Symboly Dunajova

Erb 
Erb obce Dunajov patrí medzi najpozoruhodnejšie mestské a obecné erby na Slovensku. Vychádza z historickej pečate obce, pochádzajúcej z 18-stor. (1784). V jej strede je nad vodnou hladinou morská panna s dvomi chvostami - v heraldike nazývaná Meluzína.

Vlajka 
Vlajka pozostáva zo siedmich pozdĺžnych pruhov a troch farieb:modrej, žltej a bielej. Je ukončená tromi cípmi, ktoré zasahujú do tretiny jej listu.

Obyvateľstvo

Vývoj počtu obyvateľov 
1784 - 417 
1828 - 643 
1869 - 476 
1850 - 647 
1880 - 429 
1890 - 368 
1900 - 501 
1910 - 530 
1921 - 620 
1930 - 723 
1940 - 859 
1948 - 756 
1961 - 984 
1970 - 943 
1991 - 878

Turistika 
 Pamätník obetiam fašizmu – 9 obetí z druhej svetovej vojny, v lokalite Skačkov.

 Celokamenný most z 19. storočia (zrejme dostavaný v roku 1835), pamiatka unikátna svojim vekom, dĺžkou i výškou (10m). Dunajov sa o most delí s Krásnom nad Kysucou, pričom hraničným je Drozdovský potok. Neďaleko od neho, v osade Za vodou za nachádza menší kamenný most z 19. storočia. V rámci úprav  cesty bolo niekedy v predminulom storočí spravených i niekoľko ďalších drobných premostení až ku Kysuckému Lieskovcu, v dnešnej dobe sú väčšinou skryté v poraste alebo čiastočne zničené.

 Božie muky z roku 1911 v osade Za vodou.

 Niekoľko starých dreveníc, pričom 2 najzachovalejšie stoja v časti zvanej Rieka.

 Kostol Sedembolestnej Panny Márie – kostol sa začal stavať v r. 1990 ako prístavba kaplnky z konca 19. storočia. Dokončený bol v r. 1996.

 Značené turistické chodníky, ktoré vedú po hrebeňoch okolitých vrchov. Prechádzajú lesmi a lúkami a na mnohých miestach sú prekrásne výhľady do širokého okolia.

Doprava

Autobusové spojenie 
Autobusová zastávka pre spoje od Žiliny a od Čadce je najbližšie Krásno - Drozdov, odtiaľ asi 20 minút do centra Dunajova. Od Čadce je autobusové spojenie priamo do Dunajova.

Vlakové spojenie 
Cez obec prechádza hlavná košicko-bohumínska trať a zastávka pre osobné vlaky je v centre obce.

Automobilové spojenie 
Cesta E75 prechádza priamo cez chotár obce, ale nie je z nej odbočka do obce. Odbočiť sa dá smerom na Ochodnicu a odtiaľ je cestné spojenie do obce alebo z Krásna nad Kysucou taktiež vedie cesta do obce.

Partnerské obce 
  Košařiska, Česko

Referencie

Použitá literatúra 
 Anton Blaha a kolektív: Osobnosti Kysúc, Kysucká kultúrna nadácia 2004.

Iné projekty 

 
Obce okresu Čadca